นักท่องเที่ยวในกรุงเทพฯ มากขึ้น สัญญาณดีของการเปิดเมือง ย้ำคนกรุงเทพฯ อย่าประมาทใส่หน้ากากอนามัย
นายชัชชาติ สิทธิพันธุ์ ผู้ว่าราชการกรุงเทพมหานคร เปิดเผยภายหลังจากวิ่งออกกำลังกาย  ว่า วันนี้ได้พบนักท่องเที่ยวกลุ่มหนึ่ง ที่มาขี่จักรยานท่องเที่ยวในกรุงเทพฯ ประมาณ 200 คน ซึ่งถือเป็นสัญญาณที่สำคัญที่แสดงว่านักท่องเที่ยวเริ่มกลับมาแล้ว เพราะฉะนั้นเราต้องเข้มข้นในมาตรการป้องกันโควิด-19 เพื่อสร้างความมั่นใจกลับคืนมาให้นักท่องเที่ยวและดูแลนักท่องเที่ยวแขกผู้มาเยือนให้ดี ซึ่งเมื่อวานก็ได้ไปดูการแข่งขันหุ่นยนต์ระดับโลก World RoboCup 2022 ณ ศูนย์นิทรรศการและการประชุมไบเทค เขตบางนา ซึ่งเป็นงานระดับโลกที่นำหุ่นยนต์มาแข่งขันกัน ซึ่งมีผู้เข้าแข่งขันจาก 45 ประเทศทั่วโลก ประมาณ 3,000 กว่าคน แสดงว่าชาวต่างชาติให้ความมั่นใจประเทศไทยในเรื่องของการเปิดเมืองเพื่อให้นักท่องเที่ยวกลับมา ซึ่งผู้ประกอบการเกี่ยวกับโรงแรมก็บอกว่าขณะนี้นักท่องเที่ยวเริ่มกลับมาแล้ว ยิ่งปลายปีซึ่งเป็นช่วงไฮซีซันก็จะมีนักท่องเที่ยวเข้ามาประเทศไทยมากกว่านี้ ก็ต้องขอฝากชาว กทม. ให้เป็นเจ้าบ้านที่ดีให้การต้อนรับนักท่องเที่ยว ดูแลผู้มาเยือนให้เหมือนเป็นเพื่อน ซึ่ง กทม.จะผลักดันเรื่องการท่องเที่ยวให้กรุงเทพฯ เป็นเมืองที่น่าอยู่ต่อไปกรุงเทพมหานคร เปิดเมืองรับนักท่องเที่ยว ตั้งแต่วันที่ 1 พ.ย. 64 ซึ่งเป็นการเปิดเมืองต้อนรับนักท่องเที่ยวในกรุงเทพมหานครและเมืองท่องเที่ยวอีกหลายจังหวัด เพื่อให้ภาคธุรกิจ การท่องเที่ยว สามารถขับเคลื่อนต่อไปได้ควบคู่ไปกับการป้องกันโรคระบาดอย่างใกล้ชิด โดยมีการกำหนดมาตรการเปิดเมือง และข้อปฏิบัติต่างๆ (Standard Operation Procedures : SOPs) เพื่อให้นักท่องเที่ยวที่จะเดินทางเข้ามา ผู้ประกอบการ หรือภาคส่วนที่เกี่ยวข้องมีการปฏิบัติตามอย่างเคร่งครัด ซึ่งครอบคลุมทั้งก่อนเดินทางมาในพื้นที่ จนถึงเดินทางออกนอกพื้นที่